Sekretari Gejts: Ndryshimet në Lindjen e Mesme, ecje mbrapa për Iranin e al-Kaidën
Sipas kreut të Departamentit amerikan të Mbrojtjes, nuk ka gjasa për ndërhyrje ushtarake në Libi
Sekretari Gejts thotë se revolucionet në Tunizi dhe Egjipt, dhe trazirat e vazhdueshme në Libi, Bahrein, Jemen dhe vende të tjera dëshmojnë se protestuesit paqësorë, forcat e sigurisë të vetëpërmbajtura dhe qeveritë e përgjegjshme mund të sjellin ndryshime dhe se ndryshimet nuk nënkuptojnë militantizëm. Ai i quajti ndryshimet në Lindjen e Mesme “pengesë të jashtëzakonshme” për al-Kaidën. Zoti Gejts tha se edhe Irani del humbës nga trazirat, veçanërisht për shkak se forcat e sigurisë atje vazhdimisht kanë përdorur dhunë për të shtypur protestat popullore. Sekretari Gejts pranoi se do të duhen muaj, ndoshta vite, për të ditur rezultatet e trazirave aktuale. Por ai vlerësoi fillimin e asaj që e quajti “proces të ndryshimit”, pas viteve me politikë “të ngrirë” në shumë vende të Lindjes së Mesme. Zoti Gejts tha se ndryshimet qoftë edhe në vendet që janë aleate të ngushta të Shteteve të Bashkuara, posaçërisht në Jordani dhe Arabi Saudite, nuk do të rrezikonin interesat amerikane. Ai tha se këto vende kanë zbatuar disa reforma gjatë viteve, dhe se procesi duhet të vazhdojë. Ai i quajti marrëdhëniet e tyre dypalëshe me Shtetet e Bashkuara “të thella”, “të forta dhe të qëndrueshme”. I pyetur rreth Libisë, sekretari i mbrojtjes u shpreh se nuk ka gjasa për veprime të drejtpërdrejta ushtarake nga Shtetet e Bashkuara, edhe pse ai ka urdhëruar dislokimin e të paktën dy anijeve të marinës amerikane në Detin Mesdhe. Zoti Gejts tha se anijet i japin Presidentit Barak Obama alternativa por që “me sa duket” fillimisht do të duhet një rezolutë e re e Këshillit të Sigurimit të OKB-së për përdorimin e forcës, madje edhe për të vendosur një zonë ndalim fluturimi mbi Libi siç kanë sugjeruar disa anëtarë të Kongresit amerikan. Më parë, Sekretarja e Shtetit Hillari Klinton tha se udhëheqësit e opozitës libiane nuk duan ndërhyrje të tilla. Sekretari Gejts tha se çfarëdo veprimi tjetër përveç sigurimit të ndihmave humanitare do të ishte tejet i ndërlikuar, do të mund të kishte pasoja të mëdha dhe do të duhej shqyrtuar me kujdes. Zoti Gejts nuk dha hollësi dhe tha se asnjë vendim nuk është marrë për veprime specifike ushtarake.